一個稻草人；打一個稻草人唔等如打咗一個真人。
**草人謬論**（粵拼：cou2 jan4 mau6 leon6；英文：**straw man fallacy**）係一種非形式嘅謬論，指講緊謬論嗰個人將對手提倡嘅立場講成第個易駁啲－但係實際上根本唔啦更－嘅立場，然後再辯駁呢個易駁嘅立場，駁完之後仲要扮到好似成功噉駁斥咗對手真係主張緊嗰個立場噉。由頭到尾，講緊謬論嗰個人查實都係喺度攻擊緊一個佢對手冇主張過嘅立場。好似係以下呢個例子噉樣：

A 君：我信理神論嘅，即係話我信上帝，但係我唔信宗教。（對手提出咗個立場）
B 君：超，你噉講即係話人類唔使要道德啦，隨街殺人放火強姦都得喇喎？你個立場根本就係錯嘅！（將對手個立場曲解做第個易駁嘅立場）
A 君：我都冇噉講過，我淨係話我唔信宗教之嘛。你喺度曲解緊我講嘅嘢。
呢種謬論技巧喺好多場合都成日俾人攞來詏嘢，例如係美國政治家之間就好興將政敵嘅論點曲解來到互相攻擊。

喺大眾媒體入面，草人謬論常見到經已俾人當咗係一種橋段來睇。

個名點嚟
----

1900 年美國報紙《Harper's Weekly》登嘅諷刺性漫畫；幅圖描繪當時嗰個美國總統麥金利開大炮打爆個草人。
* 草人謬論呢個謬論個英文名叫「Straw man fallacy」，當中嘅「Straw man」係指「草人」或者「假人」，所以呢個字嘅廣東話直譯會係「草人謬論」，而「攻擊自己對手冇講過嘅立場」呢一個動作就俾哲學家等嘅人稱之為「打草人」（Hitting the straw man）。
* 呢個謬論之所以有個噉嘅名係因為，用草人謬論嘅人有少少似喺度練緊拳噉：平時練拳唔會搵個真人來打，淨係會打個沙包或者假人，而用草人謬論嘅人就係打低咗個假人（對手冇主張嘅立場）就扮到自己真係打低個對手（對手真係主張緊嗰個立場）噉。
* 雖然古希臘嘅哲學家阿里士多德經已有傾過類似嘅問題，英文入面係比較近期先至出現「Straw man」呢個詞語嘅。加拿大學者 Douglas Walton 指出人類歷史上第一次提「Straw man」呢個詞語嘅係美國作家 Stuart Chase 1956 年出嗰本教科書《Guides to Straight Thinking》。

草人謬論嘅手法
-------

使用草人謬論嘅手法步驟如下：

* 等對手提出一個主張；
* 斷章取義：諗第個主張出來，呢個新主張就噉望落要有些少似對手嗰個主張，而且易駁啲－但係實際上根本唔啦更嘅；
* 駁斥嗰個新主張；
* 扮到駁到嗰個新主張就好似成功駁咗對手真係講緊嘅嗰個主張噉。

喺呢個過程入面，打緊草人嗰個人有好多手法做斷章取義：

* 講埋啲唔關事嘅嘢，但係講到好似有關噉；
* 將人哋講嘅立場極度噉簡化；
* 將對手個立場誇張化；
* ... 等等。

草人謬論係唔啦更謬論（Fallacy of relevance）嘅一種：因為佢根本冇應付到對手個立場，而係靠講一啲唔啦更嘅嘢扮到好似駁到對手個立場噉。

例子
--

### 啤酒法

A 君：我認為我哋應該放寬有關限制啤酒嘅法例。
B 君：你噉諗真係唔啱。完全唔限制啲人飲酒精嘅社會實會變到風氣敗壞嗮。
喺呢個例子入面，B 君喺度打緊草人：A 君主張嘅係「放寬啲法例」，噉唔等如佢主張「完全唔限制」－可能 A 君依然主張要有法例限制啲人飲啤酒，但係佢覺得而家嗰啲法例嚴得滯；而且 A 君講緊嘅淨係啤酒，對於其他酒精嘢飲嘅法律，A 君仲未表態。總括噉講，B 君作咗一個 A 君根本冇提倡過嘅立場出來，呢個作出來嘅主張同 A 君個立場有些少似，於是 B 君駁斥咗呢個作出來嘅立場，就順口扮到好似成功駁咗 A 君真係講緊嘅嗰個立場噉。

### 落雨

A 君：如果落少啲雨就好喇。
B 君：你噉諗真係唔啱。如果完全唔落雨嘅話，噉好多人都冇水飲，而且好多農作物都會枯死，會死好人㗎喎。
A 君講嘅淨係想「落少啲雨」，唔係想「完全唔落雨」。B 君喺度攻擊一個 A 君冇主張過嘅立場－喺度打緊草人。

### 唔好俾細路亂噉跑

A 君：我認為我哋唔應該俾啲細路喺大街上面亂噉跑。
B 君：你噉諗真係唔啱。將啲細路韞住，唔俾佢哋唞新鮮空氣，真係蠢得滯喇。
好明顯，除咗「將啲細路韞住」之外，仲有好多方法可以令到啲細路冇得喺大街上面亂噉跑－例如係要佢哋出親街都有大人陪住。B 君攻擊緊「應該將啲細路韞住」呢個立場，但係呢個係一個 A 君冇提出過嘅立場，所以 B 君又喺度打緊草人。

### 性交易同性服務

B 君：你覺得性交易係咪罪？
A 君：我覺得唔係喎。
B 君：你果然係做過性服務！你呢條污糟邋遢嘅人渣！
呢場討論入面嗰個 B 君將「覺得性交易唔係罪」曲解變咗做「做過性服務」，但係兩者查實冇必然嘅關係。所以 B 君又係喺度打緊草人，攻擊緊一個 A 君冇主張過嘅立場。

### 廢除死刑

A 君：我支持廢除死刑。
B 君：你噉諗真係唔啱。你點解要放走啲殺人犯？
支持廢除死刑唔等如要放走啲殺人犯：可能 A 君主張廢除死刑，但係仲支持用其他方法（例如係要佢哋坐監）來罰啲殺人犯。

### 現實例子：達爾文主義風波

加拿大哲學家 Christopher Tindale（英文：Christopher Tindale） 用美國路易斯安那州議會喺2001年諗過嘅一個法案來做草人謬論嘅例子。呢個法案嘅內容廣東話翻譯大致上係噉嘅：

進化論之父查理斯·達爾文寫嘅嘢提倡將種族主義合理化，佢嗰兩本書《On the Origin of Species》同《The Descent of Man》提出咗一個高等種族同低等種族嘅分級...
因為噉，一貫反對任何形式嘅種族主義嘅路易斯安那州議會喺呢度拒絕主張「某啲種族嘅人高等過其他種族嘅人」嘅達爾文主義嗰柞核心理念，並且遣責利用呢啲思想來將種族主義合理化嘅行徑。
Tindale 指出，呢個法案喺度打緊草人：實際上，達爾文根本冇主張過種族主義（而且達爾文查實唔係進化論之父，因為佢唔係第一個提倡進化嘅科學家）。有睇過佢著作嘅人會知道，達爾文真正講緊嘅嘢係物競天擇－呢個理論話，喺自然界，同一個生物族群入面嘅某啲個體會比較叻生存同繁殖，所以亦都會比佢哋啲同類更加識得將自己身上帶嘅基因傳俾後代，呢樣嘢引致每一個族群嘅基因庫都會一代一代噉慢慢變樣。對於種族差異，達爾文個理論會講嘅係「白人同黑人等唔同種族適應咗各自唔同嘅生存環境－歐洲同非洲－而進化到身體結構上有啲唔同」，而唔係邊個種族高等或者低等啲。達爾文佢本人仲好積極反對種族主義。

喺跟住落來嘅辯論嗰度，路易斯安那州議會意識到佢哋嘅錯處，於是改返啱，唔再提佢哋嗰個草人。

睇埋
--

* 認知偏誤
* 情報操作
* 謬論
	+ 唔啦更謬論
	+ 人身攻擊謬論
	+ 語境去除
	+ 單方論證

攷
-

1. 1 2  Logically Fallacious - Strawman Fallacy
2. ↑  A. W. Sparkes (1991). *Talking Philosophy: A Wordbook*. Routledge. p. 104.
3. ↑  Waicukauski, Ronald J.; Paul Mark Sandler; JoAnne A. Epps (2001). *The Winning Argument*. American Bar Association. pp. 60–61. ISBN 1570739382.
4. ↑  The Most Egregious Straw Men in Politics of 2016.
5. ↑  Can You Guess How Many Straw Man Arguments Were in Obama's Speech?. *The Blaze*.
6. ↑  TV Tropes - Strawman Fallacy
7. 1 2  Pirie, Madsen (2007). *How to Win Every Argument: The Use and Abuse of Logic*. UK: Continuum International Publishing Group. pp. 155–157.
8. 1 2  "The Straw Man Fallacy". fallacyfiles.org.
9. ↑  "Online Etymology Dictionary". 喺2006年10月9號搵到.
10. ↑  Damer, T. Edward (1995). *Attacking Faulty Reasoning: A Practical Guide to Fallacy-Free Arguments*. Wadsworth. pp. 157–159.
11. ↑  Douglas Walton, "The straw man fallacy". In Logic and Argumentation, ed. Johan van Bentham, Frans H. van Eemeren, Rob Grootendorst and Frank Veltman. Amsterdam, *Royal Netherlands Academy of Arts and Sciences*, North-Holland, 1996. pp. 115-128/
12. 1 2 3  Christopher W. Tindale (2007). *Fallacies and Argument Appraisal*. Cambridge University Press. pp. 19–28.
13. ↑  Bosanac, Paul (2009). *Litigation Logic: A Practical Guide to Effective Argument*. American Bar Association. p. 393.
14. ↑  Evolution Theory Timeline
15. ↑  Adrian Desmond and James Moore (2009). *Darwin's Sacred Cause: How a Hatred of Slavery Shaped Darwin's Views on Human Evolution*. Houghton Mifflin Harcourt.

拎
-

* Straw Man Arguments: How to Recognize, How to Counter, and When to Use Them Yourself.
* The Straw Man Fallacy - the Fallacy Files.（謬論檔案）
* Straw Man 有更多草人謬論嘅例子。

| * 睇
* 傾
* 改
唔啦更謬論 |
| --- |
| 訴諸反覆 • 訴諸無知 • 訴諸頑固 • 訴諸斷言 • 默證 • 掩耳盜鈴謬論 • 道德主義謬論 • 自然主義謬論 • 紅鯡魚 • 片面辯護 • 草人謬論 • 我有權發表意見 • 訴諸中庸 • 主流思想謬論 |
| 訴諸情感 | 恐懼 • 諂媚 • 新穎 • 傳統 • 憐憫 • 嘲弄 • 反智 • 仇恨 |
| 起源謬論 | 人身攻擊（你咪又係噉，罪惡關聯，訴諸點解信）• 訴諸權威 • 訴諸動機 • 扣帽 |
| 訴諸後果 | 恐嚇論據 • 一廂情願 |